Stormloop in Suid-Korea ‘kon vermy word’Opruimingswerk begin in die stegie ná die stormloop (Foto: Chris Jung/NurPhoto via AFP) Suid-Korea se polisiehoof het Dinsdag erken dat die polisie se reaksie op die grusame stormloop in Seoel, Suid-Korea, “onvoldoende” was. Volgens Yoon Hee-keun, nasionale polisiehoof, het polisiebeamptes voor die tragedie verskeie dringende kennisgewings omtrent moontlike gevaar ontvang, maar nie daarop ag geslaan nie. Minstens 156 mense, onder wie die meeste jong mense, is dood en nog talle beseer toe sowat 100 000 mense Saterdag in ŉ nou stegie in Seoel saamgedrom het om Allerheiligeaand te vier. Familie en vriende sit blomme en foto’s neer ter herdenking van die oorledenes (Foto: Koji Ito / Yomiuri / The Yomiuri Shimbun via AFP) Dit word beskou as die ergste stormloop in die land se geskiedenis. Ooggetuies beskryf hoe verwarde partytjiegangers gedruk en gestamp het – sonder enige polisie- of skarebeheer in sig. Hee-keun sê omdat dit nie ’n amptelike geleentheid met ’n aangewese organiseerder was nie, het die polisie of plaaslike owerhede dit nie nodig geag om die skare aktief te bestuur nie. Seoel se minister van binnelandse sake, Lee Sang-min, het die publiek Dinsdag om verskoning gevra. Hy het onderneem om ondersoek in te stel en verseker dat ŉ ramp op hierdie skaal nooit weer sal plaasvind nie. Suid-Korea se president, Yoon Suk-yeol, het Dinsdag gesê die land moet dringend sy stelsel vir die bestuur van groot skares verbeter. “Die veiligheid van mense is belangrik, of daar ’n aangewese organiseerder is of nie,” het hy tydens ’n kabinetsvergadering gesê. Hy het ŉ beroep op die land gedoen om sy “digitale vermoëns” te ontwikkel om skarebestuur te verbeter. ‘Ramp kon vermy gewees het’ (Foto: Jung Yeon-Je/AFP) Seoel se stadsaal beskik oor ŉ moniteringstelsel wat selfoondata gebruik om skaregrootte te voorspel, maar dié stelsel is nie Saterdagaand gebruik nie, het plaaslike media berig. Die distriksowerhede het ook geen veiligheidspatrollies ontplooi nie, met amptenare wat gesê het dat die Allerheiligeaand-geleentheid as “ŉ verskynsel” eerder as “ŉ fees” beskou word, wat ŉ amptelike plan vir skarebeheer sou vereis het. Kenners meen die ongeluk kon maklik vermy gewees het, selfs met slegs ŉ klein aantal polisiebeamptes. “Goeie, veilige skarebeheer gaan oor die strategie om veilige skarekapasiteit en -vloei te verseker. Dit gaan nie oor die hoeveelheid beamptes nie,” het G Keith Still, ŉ professor in skarewetenskap aan die universiteit van Suffolk, gesê. Die Suid-Koreaanse kenner Lee Young-ju het gesê as die plaaslike polisie geweet het dat hul kapasiteit te klein sou wees om skarebeheer toe te pas, kon hulle hulp van plaaslike owerhede of selfs inwoners of winkeleienaars gevra het.